পাসপোর্ট জালিয়াতির রমরমা: তদন্ত চলাকালীন জামিন এক অভিযুক্তের

কলকাতা: পাসপোর্ট (Passport)। যা দিয়ে অন্য দেশে যাওয়ার অনুমতি দেয় বিদেশমন্ত্রক (ভারত সরকার)। সেরকম গুরুত্বপূর্ণ নথি (Document) জাল হয়ে যাচ্ছে। বাংলার মাটি থেকে একের পর এক পাসপোর্ট জালিয়াতির খবর সামনে আসায় আলোড়ন পড়েছে। মুর্শিদাবাদে আনসারুল্লা বাংলা টিমের সদস্য হোক বা খোদ কলকাতা পুলিশের প্রাক্তন আধিকারিক।  ভিন্ন ভিন্ন ঘটনায় পাসপোর্ট জালচক্রের রমরমা বজ্র আঁটুনি ফস্কা গেরোয় নিরাপত্তার কঙ্কালসার চেহারাটি বেআব্রু করে দিয়েছে। সেই পাসপোর্ট কাণ্ডে তদন্ত চলাকালীন জামিন এক অভিযুক্তের। তদন্ত চলাকালীন জামিন ঢাকুরিয়া পোস্ট অফিসের চুক্তিভিত্তিক কর্মী দীপক মণ্ডলের। সোমবার আলিপুর আদালতে অভিযুক্তের জামিন হয়েছে। এই কাণ্ডে মোট ৯ জন গ্রেফতার হয়েছিল। এই জালিয়াতি কাণ্ড সামনে আসার পর তোলপাড় পড়ে যায়। অভিযোগ, দীপক মণ্ডল জাল পাসপোর্ট পৌঁছে দিত। তাহলে কী করে এরকম গুরুত্বপূর্ণ মামলায় এভাবে জামিন পেয়ে গেল সে? তবে কলকাতা পুলিশ অবশ্য তার জামিনের বিরোধিতা করেছিল।

এই মামলায় কলকাতা পলিশের সদ্য অবসরপ্রাপ্ত সাব ইন্সপেক্টর আব্দুল হাইকে শুক্রবার গ্রেফতার করেছে লালবাজার। গত রবিবার পাসপোর্ট জালিয়াতির রমরমা নিয়ে রাজ্য পুলিশের ডিজি রাজীব কুমার জানিয়েছিলেন, পাসপোর্টে আবেদনকারীর তথ্য যাচাইয়ে সরাসরি পুলিশের ভূমিকা নেই। প্রক্রিয়ার সরলীকরণ নিয়ে কেন্দ্রের কিছু নিয়ম রয়েছে। গোটা বিষয়টি পাসপোর্ট অফিস ও পোস্ট অফিস দেখে। তবে তিনি এও জানিয়েছিলেন, এখন থেকে জেলায় পুলিশ সুপার ও কলকাতার ক্ষেত্রে ডেপুটি কমিশনার তথ্য যাচাইয়ের বিষয়টি দেখবেন।

আরও পড়ুন: জামিন পেলেন প্রশান্ত কিশোর, কিন্তু থাকতে হবে জেলেই! কেন?

দেখুন অন্য খবর: