আরও এক মামলায় জামিন পার্থর, জেলমুক্তি কবে?

কলকাতা: আরও একটি মামলায় জামিন পেলেন রাজ্যের প্রাক্তন শিক্ষামন্ত্রী পার্থ চট্টোপাধ্যায় (Partha Chatterjee)। অশিক্ষক কর্মী নিয়োগ দুর্নীতিতে তাঁর বিরুদ্ধে মামলা করেছিল সিবিআই (CBI), সেই মামলাতেই ৯০ হাজার টাকার ব্যক্তিগত বন্ডে জামিন পেলেন পার্থ। তবে এখনই জেল থেকে ছাড়া পাচ্ছেন না তিনি, প্রাথমিক নিয়োগ দুর্নীতি মামলায় জামিন পেলে তবেই জেলমুক্তি ঘটবে তাঁর। এই মামলার শুনানি হয়েছে সোমবার, তার রায়দান স্থগিত রয়েছে।

২০২২ সালে গ্রেফতার হয়েছিলেন তৃণমূলের তৎকালীন হেভিওয়েট নেতা। সে বছর পার্থ ও তাঁর বান্ধবী অর্পিতা মুখোপাধ্যায়ের (Arpita Mukherjee) বাড়িতে তল্লাশি চালিয়ে বিপুল পরিমাণ টাকা উদ্ধার করে এনফোর্সমেন্ট ডিরেক্টরেট (ED)। প্রথমে গ্রেফতার হন অর্পিতা, তারপরেই প্রাক্তন শিক্ষামন্ত্রীকে গ্রেফতার করা হয়। নিয়োগ দুর্নীতি মামলায় পার্থকে ‘শোন অ্যারেস্ট’ করে সিবিআইও।

আরও পড়ুন: রাজ্যজুড়ে তুমুল ঝড়বৃষ্টির পূর্বাভাস! কবে থামবে দুর্যোগ? জেনে নিন

সেই থেকে প্রেসিডেন্সি সংশোধনাগারে বন্দি ছিলেন তৃণমূল নেতা। তবে সম্প্রতি শারীরিক অসুস্থতার কারণে কলকাতার একটি হাসপাতালে চিকিৎসাধীন আছেন। একাধিকবার জামিনের আবেদন করলেও প্রত্যেকবারেই নাকচ হয়। তবে কিছুদিন আগে ইডি-র করা মামলায় জামিন পান পার্থ। কিন্তু সিবিআইয়ের দুই মামলার জেরে জেল থেকে বেরোতে পারেননি তিনি। এবার সিবিআই-এর গ্রুপ সি মামলায় জামিন পেলেন। এরপর প্রাথমিক নিয়োগ দুর্নীতি মামলায় জামিন পেলেই মুক্তি পাবেন পার্থ। এবারের দুর্গাপুজোর আগে তা হবে কি না সেটাই দেখার।

দেখুন অন্য খবর: