হাইকোর্টে চিন্ময়কৃষ্ণ মামলার শুনানি কবে? জানুন বড় আপডেট

ওয়েব ডেস্ক: ফের শিরোনামে চিন্ময়কৃষ্ণ দাস (Chinmoy Krishna Das)। এবার তাঁর জামিন সংক্রান্ত মামলা নিয়ে এসে গেল বড়সড় আপডেট। জানা গিয়েছে বাংলাদেশে (Bangladesh) রাষ্ট্রদ্রোহ মামলায় গ্রেফতার হওয়া সন্ন্যাসীর মামলার শুনানি হবে ঈদের ছুটির পর। আগামী ৩১ মার্চের পর মামলাটি বাংলাদেশ হাইকোর্টে (Bangladesh High Court) উঠতে পারে বলে জানিয়েছেন তাঁর আইনজীবী অপূর্বকুমার ভট্টাচার্য।

তিনি জানিয়েছেন, বাংলাদেশ হাইকোর্টের বিচারপতি মহম্মদ আতোয়ার রহমান এবং মহম্মদ আলি রেজার বেঞ্চ চিন্ময়কৃষ্ণের জামিনের শুনানি করবেন। তাই গ্রেফতার হওয়ার চার মাস পর জামিন (Bail) পাবেন চিন্ময়কৃষ্ণ দাস, এই বিষয়ে আশাবাদী তাঁর আইনজীবীরা। যদিও এর আগে হাইকোর্টে প্রশ্ন উঠেছিল, কেন তাঁকে জামিন দেওয়া যাবে না। আদালত বাংলাদেশ সরকারের কাছে এই বিষয়ে হলফনামা জমা দিতে বলেছিল।

আরও পড়ুন: সেনা শাসনের দিকে বাংলাদেশ? ঢাকায় এগোচ্ছে পদাতিক বাহিনী

প্রসঙ্গত, গতবছর ২৫ নভেম্বর রাষ্ট্রদ্রোহ মামলায় গ্রেফতার করা হয় চিন্ময়কৃষ্ণ দাসকে। পরের দিন চট্টগ্রাম আদালতে তাঁর জামিনের আবেদন খারিজ হয়। আদালত চত্বরে এই নিয়ে উত্তেজনা ছড়িয়ে পড়ে। এই ঘটনার জেরে আইনজীবী আলিফ খুন হন। এই হত্যাকাণ্ডের অভিযোগ ওঠে হিন্দু বিক্ষোভকারীদের বিরুদ্ধে। সরাসরি ১১ জনকে খুনের মামলায় গ্রেফতার করা হয়। আদালতে ভাঙচুর ও অশান্তির অভিযোগে আরও ৪০ জনকে আটক করে পুলিশ।

চিন্ময়ের জামিন প্রক্রিয়া বারবার বাধার সম্মুখীন হয়েছে। গত ৩ ডিসেম্বর তাঁর মামলার শুনানি থাকলেও জামাত-সহ কট্টরপন্থী ইসলামি সংগঠনগুলির হুমকির কারণে কোনও আইনজীবী তাঁর পক্ষে আদালতে হাজির হতে পারেননি বলে অভিযোগ ওঠে। এরপর ২ জানুয়ারি চট্টগ্রামের আদালতে তাঁর জামিনের শুনানি হলে আবারও আবেদন খারিজ হয়। পরে, ৪ ফেব্রুয়ারি হাই কোর্ট চিন্ময়কৃষ্ণের জামিন বিষয়ে রুল জারি করে।

দেখুন আরও খবর:

The post হাইকোর্টে চিন্ময়কৃষ্ণ মামলার শুনানি কবে? জানুন বড় আপডেট first appeared on KolkataTV.